Վիկտոր Մնացականյան

**Վիկտոր Վեհամի Մնացականյան** (), ուրբանիստ, իրավաբան-իրավագետ, հասարակական գործիչ։

## Կենսագրություն
* 1984-1994 թվականներին սովորել է Երևանի Խաչիկ Դաշտենցի անվան թիվ 114 անգլերեն թեքումով դպրոցում։
* 1994-1999 թվականներին սովորել է ԵՊՀ Իրավագիտության ֆակուլտետում՝ ստանալով իրավաբան-իրավագետի որակավորում։
* 1999 թվականին ընդունվել է ՀՀ ԳԱԱ Փիլիսոփայության և իրավունքի ինստիտուտի ասպիրանտուրա, 2002 թվականին պաշտպանել է թեկնածուական ատենախոսություն «Մարդու իրավունքների պաշտպանության ազգային ինստիտուտների դերը պետական իշխանության համակարգում» վերտառությամբ՝ ստանալով իրավաբանական գիտությունների թեկնածուի կոչում։ Ասպիրանտուրայում ուսանելու տարիներին վերապատրաստվել է ՀՀ ԱԳՆ-ի Միջազգային կազմակերպությունների վարչության Մարդու իրավունքների բաժնում։
* 2006 թվականին ստացել է իրավագիտության դոցենտի կոչում։
* 2011 թվականին մասնակցել է Լոս Անջելեսի կալիֆոռնյան համալսարանի (UCLA Extension) «Կիբերհանցագործություններ, կիբերպատերազմներ» հատուկ դասընթացին։

## Գործունեություն
Հասարակական հիմունքներով աշխատել է  Հայաստանի նախագահին առընթեր Մարդու իրավունքների հանձնաժողովում՝ որպես փորձագետ։ 2000 թվականին անցել է գործնական վերապատրաստում Ռուսաստանի Դաշնության Մարդու իրավունքների պաշտպանի աշխատակազմում, Շվեյցարիայում մասնակցել է «Մարդու իրավունքի և խաղաղության կրթության» 18-րդ միջազգային դասընթացին, 2003 թվականին՝ Եվրոպայի Խորհրդի Փողերի լվացման կոմիտեի լիագումար նիստին (Ստրասբուրգ, Ֆրանսիա)։

2001-2003 թվականներին եղել է «Մարդու իրավունքների ռազմավարական հետազոտությունների կենտրոն» հասարակական կազմակերպության հիմնադիր-նախագահը։

2003-2004 թվականներին աշխատել է Հայաստանի արդարադատության նախարարի խորհրդական։

2004-2005 թվականներին եղել է ՀՀ Մարդու իրավունքների պաշտպանի աշխատակազմի պատասխանատու քարտուղար-աշխատակազմի ղեկավար։

2006-2007 թվականներին հիմնադրել է «Ֆորում Պրես» տեղեկատվական-վերլուծական կենտրոնը, որը զբաղվում էր «Ֆորում» տեղեկատվական-վերլուծական շաբաթագրի հրատարակությամբ։ Այն առաջինն էր, որ համագործակցել է գերմանական «Der Spiegel» և ռուսական «Պրոֆիլ», «ՌԻԱ Նովոստի» հրատարակությունների հետ։ «Ֆորում Պրես» տեղեկատվական-վերլուծական կենտրոնը զբաղվում էր նաև «Երեկոյան Երևան» թերթի վերահրատարակությամբ, ինչպես նաև կազմակերպում էր մամուլի ասուլիսներ համանուն կենտրոնում։

2006-2007 թվականներին դասավանդել է Հյուսիսային համալսարանում «Հռոմեական իրավունք» ու «Պետության և իրավունքի տեսություն»։

2008-2011 թվականներին եղել է Հայաստանի Ազգային ժողովի նախագահի գլխավոր խորհրդական։

2010 թվականից «Նոր մշակութային քաղաքականություն հիմնադրամ»-ի նախագահն է։ 2011թվականին հանդիսացել է Մշակույթի նախարարության կողմից ընտրված Վենետիկի 54-րդ բիենալեի հայկական տաղավարի կոմիսարը։

2014-2018 թվականների ընթացքում հիմնադրել և ղեկավարել է «Արիա ինովացիոն տեխնոլոգիաներ» կենտրոնը։

2017 թվականից մինչ օրս «Հայկական գորգի և ասեղնագործության ազգային կենտրոն» ՀԿ-ի նախագահն է, 2018 թվականից՝ «Որդան կարմիր» թանգարան-գիտամշակութային հիմնադրամի հիմնադիր-տնօրենը։

2018 թվականի հոկտեմբերի 23-ից մինչև 2019 թվականի հոկտեմբերի 24-ը եղել է Երևանի Կենտրոն վարչական շրջանի ղեկավարը։

2020-2021 թվականներին եղել է Հայաստանի ազգային ֆիլհարմոնիկ նվագախմբի և «Արամ Խաչատրյան» համերգասրահի տնօրենը։

2021 թվականի օգոստոսին հիմնադրել է և մինչ օրս ղեկավարում է «Սկևռա» քաղաքային պլանավորման ինստիտուտը։

2023 թվականին իր նախագահած «Հաղթանակ» կուսակցության հետ մասնակցել է Երևանի ավագանու ընտրություններին՝ որպես քաղաքապետի թեկնածու։

## Ընտանիք
Ամուսնացած է, ունի երեք երեխա։

## Ծանոթագրություններ

Կատեգորիա:ԵՊՀ շրջանավարտներ
Կատեգորիա:Իրավաբանական գիտությունների թեկնածուներ
Կատեգորիա:Հայ իրավաբաններ
Կատեգորիա:Հայ իրավագետներ
Կատեգորիա:Հայ հասարակական գործիչներ
Կատեգորիա:Հայ քաղաքաշինարարներ